Randers Handsker

Rhanders (også stiliseret som RHANDERS) eller Randers Handsker er en dansk forhandler af handsker. Indtil 2019 hed virksomheden Randers Handskefabrik. Den blev grundlagt som en producent af handsker i 1811 og regnes for at være en af verdens ældste handskefabrikker. Selskabet har hovedsæde, produktion og butik i Randers og har desuden en butik i Volden i Aarhus samt på Strøget i København.

Historie 
Produktionen af handsker i Randers går tilbage til 1200-tallet. I 1600-tallet var handskemageri det primære erhverv i Randers, og i starten af 1700-tallet bliver Randers-handskerne kendt. På et tidspunkt havde byen hele 28 handskemagermestre. Handskerne eksporteredes til Sverige, Rusland, Tyskland, Frankrig og England. De var særligt kendte for deres karakteristiske duft og blødhed. Efter omkring 40 år stoppede produktionen imidlertid stort set helt af uforklarlige grunde, og i 1801 var der således kun tre handskemagere tilbage i byen.

I 1811 genoplivede en lokal købmand handskemageriet og ansatte en handskemager fra en berømt handskefabrik i Paris, Charles Mattat. Virksomheden voksede og havde 18 ansatte indenfor et år. Teknikken til garvning af handskerne var hentet fra Frankrig. I 1892 solgtes virksomheden til en handskemagermester, der fik butikker i London og New York. Virksomheden fik imidlertid problemer med eksport og import under første verdenskrig. 

På sit højeste havde firmaet omkring 50 ansatte. Randers Handsker blev overtaget af familien Vejrum i 1927, der har drevet virksomheden frem til 2018 med fjerde generation i ledelsen. I 2018 overtog Rina og Thomas Bro Hansen virksomheden.

Under anden verdenskrig, var det vanskeligt at skaffe lammeskind, som er det primære materiale, som er blevet benyttet til handsker. I stedet gik man over til kalveskind. Efter krigen gik man tilbage til lammeskind.

I over 100 år benyttede virksomheden er plakat af en kvinde med handsker på, som blev kaldt "Randers-pigen". Omkring år 2010 gjorde en kunde opmærksom på, at kvinden også optrådte på et maleri på Statens Museum for Kunst. Det viste sig dog, at plakaten var lavet ud fra et maleri malet af den franske maler Toulouse-Lautrec med kabaratsangerinden Yvette Guilbert som motiv. Guilbert blev også kaldt "kvinden med handskerne".

Randers Handsker har siden 2000 været kongelig hofleverandør og eksporterer i dag til Skandinavien, Nordeuropa samt USA og Japan.

Administrerende direktør er Rina Hansen, der overtog posten efter Arne Vejrum i forbindelse med et ejerskifte i 2018.

Efter ejerskiftet har selskabet udvidet sortimentet med bl.a. tasker.

Produktion 
Omkring 90 % af det skind som benyttes er lammeskind, og de stammer fra Sydamerika, Afrika og Europa. Udover lam bruges der også skind fra geder og hjorte, samt specielle dyr som kapivar og sæler.

Skindene købes garvede, men eftergarves og farves stadig i Randers, ligesom mange af handskerne også stadig sys på stedet. En del af de handsker, selskabet forhandler, er dog produceret i Sydeuropa. Outsourcingen har været nødvendig for at få virksomheden til at kunne løbe rundt økonomisk. Der bliver produceret mellem 7000 og 8000 handsker i Randers hvert år, men dette er kun omkring én tiendedel af den samlede produktion.

Kunder 
Som kongelig hofleverandør har virksomheden leveret handsker til bl.a. Dronning Magrethe, Kronprins Frederik og Kronprinsesse Mary og Dronning Ingrid fra det danske kongehus. Derudover har Marguerite Viby, Lily Weiding og Miles Davis båret handsker produceret af Randers Handsker.

Randers Handsker har butik i Torvegade Randers, i Volden i Aarhus og på Strøget i København. Sidstnævnte har ligget på samme adresse siden 1956.

Referencer

Eksterne henvisninger 
 

Beklædningsvirksomheder i Danmark
Leverandører til Det Kongelige Danske Hof
Handsker
Danske virksomheder etableret i 1811
Handsker
Lædervarekæder i Danmark